b'\n_START_ARTICLE_\nTulikivi\n_START_SECTION_\nHistoria\n_START_PARAGRAPH_\nYrityksen toiminta on saanut alkunsa vuonna 1893 perustetusta Finska T\xc3\xa4ljstens AB -yhti\xc3\xb6st\xc3\xa4 (Suomen Vuolukivi Oy). Sen perustajiin kuuluivat  geologi Benjamin Frosterus, tiilitehtailija Paul Chmelevsky, ylijohtaja Axel Tigerstedt, arkkitehti Hugo Lindberg, yli-insin\xc3\xb6\xc3\xb6ri Knut Selin, insin\xc3\xb6\xc3\xb6ri Axel von Knorring, yli-insin\xc3\xb6\xc3\xb6ri  Theodor Tallqvist, pankinjohtaja Leon von Pfaler ja kreivi Carl Mannerheim. Seuraavien vuosikymmenten jugendtyyli k\xc3\xa4ytti paljon vuolukivi\xc3\xa4. Vientitoiminta loppui kuitenkin Ven\xc3\xa4j\xc3\xa4n vallankumoukseen vuonna 1917. Toisen maailmansodan j\xc3\xa4lkeisen\xc3\xa4 aikana puul\xc3\xa4mmitteisten hellojen ja uunien suosio laski ja vuolukiven kaivostoiminta tyrehtyi._NEWLINE_Yrityksen uusi toimintavaihe seurasi omistuksen vaihdon j\xc3\xa4lkeen. Vuonna 1979 Reijo Vauhkonen osti Suomen Vuolukivi Oy:n. Yhti\xc3\xb6n nimi vaihdetiin seuraavana vuonna Tulikivi Oy:ksi, ja vuolukiven tuotanto k\xc3\xa4ynnistettiin uudelleen. Vuonna 1988 yritys listautui Helsingin p\xc3\xb6rssin OTC-listalle. Talouden vahvistuttua perusti vientimalliston. Vuonna 1994 Tulikivi Oy nousi p\xc3\xb6rssin p\xc3\xa4\xc3\xa4listalle ja yhti\xc3\xb6 sai ISO 9001 -laatusertifikaatin tuotantoprosesseilleen. Toimintaa laajennettiin tyt\xc3\xa4ryrityksien ja yrityskauppojen avulla. Vuonna 2003 Yhti\xc3\xb6 avasi yhteisty\xc3\xb6kumppaniensa kanssa kivialan osaamiskeskittym\xc3\xa4n Suomen Kivikeskuksen Juuassa. Juuasta l\xc3\xb6ytyi uusi vuolukiviesiintym\xc3\xa4._NEWLINE_Vuonna 2005 Ven\xc3\xa4j\xc3\xa4lle perustettiin oma myyntityt\xc3\xa4ryhti\xc3\xb6. Vuonna 2006 yritys osti Kermansavi Oy:n ja otti Juuan uuden tuotantolaitoksen k\xc3\xa4ytt\xc3\xb6\xc3\xb6n. Vuosina 2007\xe2\x80\x932009 yritys kehitti tulisijojaan puhtaammin palaviksi ja v\xc3\xa4hemm\xc3\xa4n pienhiukkasia tuottaviksi. Tulisijojen ymp\xc3\xa4rist\xc3\xb6vaikutuksia kehitettiin my\xc3\xb6s hiilijalanj\xc3\xa4ljen laskemisella. Vuonna 2011 Tulikivi luopui rakennuskivien tuottamisesta ja viisi vuotta aiemmin hankitun Kermansaven mukana seuranneesta k\xc3\xa4ytt\xc3\xb6astioiden valmistuksesta.'